Marvel Comics

"Marvel Comics" ("Marveli koomiksid") on Ameerika Ühendriikide koomiksisari, mida annab välja Marvel Entertainment Inc. 

Marveli tuntuimad koomiksid on "Fantastiline nelik" ("Fantastic Four"), "Must Panter" ("Black Panther"), "Ämblikmees" ("The Amazing Spider-Man"), "Hulk" ("The Incredible Hulk"), "Raudmees" ("Iron Man"), "Karistaja" ("The Punisher"), "Kapten Ameerika" ("Captain America") ja "X-Mehed" ("X-Men"). Suurem osa Marveli loodud tegelastest tegutseb maailmas, mida tuntakse Marveli Universumina (Marvel Universe).

Koomiksisarjale "Marvel Comics" pandi alus 1930. aastatel "Timely Comics" nime all ja 1951. aastal sai selle nimeks "Atlas Comics". Kuulsust hakkas Marvel koguma aga 1960. aastatel, kui see hakkas välja andma koomiksit "Fantastiline nelik". Koomiksisari sai kuulsaks ka tänu teistele superkangelaste koomiksitele nagu "X-Mehed", "Hulk" ja "Ämblikmees", kelle loojad olid Stan Lee, Jack Kirby ja Steve Ditko. Alates 1960. aastatest on Marvel olnud üks kahest Ameerika suurimast koomiksite väljaandjast koos DC Comicsiga, kelle kuulsaimad koomiksid on näiteks "Superman", "Batman", "Wonder Woman" ja "The Flash".

Ajalugu
Timely Comics

Martin Goodman asutas 1939. aastal koomiksifirma Timely Comics. Firma esimeseks väljaandeks (1939. aasta oktoobris) sai "Marvel Comics #1", kus nägid esimest korda päevavalgust Carl Burgosi androidist superkangelane, Inimtõrvik (Human Torch) ja Bill Everetti mutandist antikangelane Namor. Teine väljaanne tuli välja nime "Marvel Mystery Comics" all. Sarjast sai kiiresti menukas müügihitt.

1941. aasta märtsis tegi firma esimene toimetaja Joe Simon koostööd (peagi majandusharu legendi) Jack Kirbyga, et luua esimene patriootilise teemaga kangelane Kapten Ameerika (Captain America). Esimese koomiksi nimeks sai "Kapten Ameerika koomiks nr 1" ("Captain America Comics #1") ja sellest sai suur müügiartikkel.

Kuigi teised Timely Comicsi koomiksitegelased ei saavutanud nii suurt menu, on sellest ajast pärit nii mõnigi märkimisväärne kangelane, nt Whizzer, Miss America, Destroyer ja originaalne Vision.

Atlas Comics

Pärast sõda vähenes koomiksite müük drastiliselt. Ülemaailmse majanduskriisi ja sõja ajal populaarsed olnud superkangelased läksid moest. Nagu ka teised koomiksifirmad, hakkas enne Timely nime all tuntud Atlas Comics välja andma (suurema või väiksema eduga) teist liiki, toona moes olnud koomikseid: žanriteks vestern, õudus, sõda, krimi, huumor, romantika, spioonilood, naljakad loomalood ja isegi fantaasia. 1953–1954 üritati elustada superkangelaste lugusid Inimtõrviku, Sub-Marini (Namor), ja Kapten Ameerika koomiksitega, kuid see plaan kukkus läbi.

Viimane koomiks (1957. aasta oktoobris), mis kandis Atlase logo, oli "Dippy Duck #1".

Esimene koomiks, mis kandis märgistust "Marvel Comics", oli "Hämmastavad seiklused #3" ("Amazing Adventures #3"), mille kaanel olid tähed "MC" (Marvel Comics). Ehkki kaanel oli kirjas "august 1961", ilmus see tegelikult 1961. aasta mais.

1960. aastad

1950. aastate lõpul ja 1960. aastate alguses hakkasid suuri müüginumbreid näitama DC Comicsi superkangelaste koomiksid, näiteks "The Justice League of America". Marvel otsustas proovida sama.

Toimetaja/kirjanik Stan Lee ja vabakutseline kunstnik Jack Kirby lõid 1961. aastal koomiksi "Fantastiline nelik", mis sarnanes mõne arvates seikluskoomiksiga "Challengers of the Unknown", mille Kirby oli loonud 1957. aastal DC Comicsile. "Fantastline nelik" erines teistest superkangelaste koomiksitest tunduvalt, kuna kangelastel ei olnud salajast identiteeti, puudusid kostüümid (mis hiljem siiski lisati) ja üks koletistest oli kangelane. Samuti erinesid kangelased teiste koomiksite kangelastest sellega, et nad olid tunduvalt inimlähedasemad, nääklesid omavahel ja kurtsid oma elu üle. Koomiks saavutas edu ja varsti hakkas Marvel välja andma teisigi superkangelaste koomikseid, kus tulid mängu sellised kangelased nagu Hulk, Ämblikmees, Thor, Ant-man, Raudmees, X-mehed, Daredevil ning superkurjamid Doktor Hukatus (Doctor Doom), Magneto, Galactus, Roheline Paharet (Green Goblin) ja Doktor Kaheksajalg (Doctor Octopus).

Koomiksisarja "Marvel Comics" loojad keskendusid tugevalt oma kangelaste karakterite väljatöötamisele, näiteks "Ämblikmehe". koomiksi noor kangelane kahtles oma tegudes ja kannatas ka teiste maalähedaste probleemide all, nagu iga teine teismeline. Marveli superkangelased ei ole alati perfektsed, kenad või atleetlikud, tihti olid nad friigid, mitmete iseloomuvigadega ega sulanud ühiskonda. Aja jooksul muutis see ebatraditsiooniline lähenemine kangelastele kardinaalselt koomiksite maailma.

1968. aastal müüs Goodman (Marveli looja) oma koomiksifirma ja muud kirjastusfirmad Perfect Film and Chemical Corporationile. Perfect Film and Chemical Corporation koondas kõik need firmad ühte gruppi ja pani selle nimeks Magazine Management Co. Goodman jäi tööle toimetajana.

1970. aastad

Goodman läks toimetaja kohalt pensionile 1972. aastal, jättes kirjastajaks oma poja. Varsti pärast seda asus kirjastaja kohale Stan Lee, kes (lühikeseks ajaks) asus ka Marveli firma presidendi kohale. Sellest ajast hakkas kõigi koomiksite esilehel olema kiri "Stan Lee Presents".

Koomiksite müügis tekkis uus madalseis ja Marvel üritas oma tegevust laiendada, tuues välja uusi lugusid õuduste ("The Tomb of Dracula"), võitluskunsti ("Shang-Chi: Master of Kung Fu"), S&S ("Conan the Barbarian, Red Sonja"), satiiri ("Howard the Duck") ja ulme vallast ("2001: A Space Odyssey", "Killraven", "Amazing Adventures", "Star Trek" ning kaua aega jooksnud "Star Wars"). Osa neist anti välja suurformaadis mustvalgetes lehtedes.

Vaata ka
Big Hero 6

 Välislingid 
 Marvel Comics

Kategooria:Koomiks